Rådmand Tina French melder sig nu på banen i kampen om at blive borgmesterkandidat.

En ting er sikkert og vist. Nuværende borgmester i Aalborg, Henning G. Jensen, genopstiller ikke som borgmester ved næste kommunalvalg. Det er dog langt fra sikkert, hvem der skal overtage posten efter ham, og hvem der overhovedet kandiderer til posten. Én, der nu vil kæmpe om at blive spidskandidat til posten, er nuværende ældre- og handicaprådmand, Tina French Nielsen (V). - Socialdemokraterne har valgt at sige, at de nu gennemfører et generationsskifte, og jeg mener også, at det er på tide, at vi i Venstre gennemfører et generationsskifte, siger Tina French Nielsen til NORDJYSKE og fortsætter: - Jeg tilbyder at stille mit kandidatur til rådighed i forhold til at være med til at gennemføre det generationsskifte. Jeg er parat, og jeg føler, at det er det rigtige tidspunkt. Derfor vælger jeg at tage det skridt nu. Venstres nuværende spidskandidat til borgmesterposten er Mariann Nørgaard.